SL Uradni list Evropske unije C 227/22

Končno poročilo (1) v zadevi COMP/M.5153 – Arsenal/DSP

2009/C 227/10

Osnutek odločbe je podlaga za naslednje ugotovitve:

UVOD

Po napotitvi na podlagi člena 22(1) Uredbe o združitvah (2) iz Španije in Nemčije je Komisija 17. junija 2008 prejela priglasitev predlagane koncentracije, po kateri podjetje Arsenal Capital Partners (Arsenal) z nakupom delnic pridobi izključni nadzor nad podjetjem DSM Special Products B.V. (DSP).

Komisija je 6. avgusta 2008 začela postopek, ker je koncentracija zbujala resne pomisleke glede njene združljivosti s skupnim trgom (3).

Zato je bil Arsenal 7. oktobra 2008 seznanjen z obvestilom o nasprotovanju, v katerem Komisija ugotavlja, da koncentracija zbuja pomisleke glede horizontalne konkurence na trgu za trdno benzojsko kislino in natrijev benzoat ter glede vertikalne konkurence na trgu za benzoatne mehčalce, ki se proizvajajo iz benzojske kisline.

Na obvestilo o nasprotovanju je Arsenal odgovoril 21. oktobra 2008.

Dostop do dokumentacije

Priglasitelju je bil dovoljen dostop do preiskovalnega spisa Komisije, kakršen je bil na dan seznanitve z obvestilom o nasprotovanju, tj. 8. in 9. oktobra 2008. Preostali del spisa je postal dostopen pozneje, skupaj z nezaupnimi informacijami, ki so bile prejete po seznanitvi z obvestilom o nasprotovanju. Dodatni dostop je bil torej dovoljen 22. oktobra 2008 ter 4. in 5. novembra 2008.

Ustno zaslišanje

Na zahtevo priglasitelja je bilo 27. oktobra 2008 opravljeno ustno zaslišanje, prisotna pa sta bila Arsenal in DSP.

Postopek po zaslišanju

Zaradi pisnih in ustnih pripomb stranke je Komisija ponovno ocenila nekatere predhodne ugotovitve iz obvestila o nasprotovanju in upoštevni proizvodni trg za benzoatne mehčalce omejila na dibenzoatne mehčalce ter nasprotovanje tako prilagodila na podlagi učinkov vertikalnega izključevanja.

Priglasitelju je bil nato 4. novembra 2008 poslan dopis o novih dejstvih z obrazložitvijo spremenjenega nasprotovanja, omogočeno pa mu je bilo tudi, da izrazi svoje pripombe na nove prvine in sklepe, ki jih je dopis vseboval. Dostop do informacij, ki ga je Komisija uporabila kot podlago za spremenjeno nasprotovanje, je bil omogočen 4. in 5. novembra 2008.

Menim, da je bil dopis o novih dejstvih potreben in zadosten, da bi se zagotovilo spoštovanje pravice priglasitelja do zaslišanja, hkrati pa je slednji dobil priložnost, da predlaga ustrezne ukrepe za odpravo spremenjenih pomislekov glede konkurence.

Zaveze

Da bi se zagotovila združljivost koncentracije s skupnim trgom, je priglasitelj 6. novembra 2008 predlagal ukrepe, ki jih je Komisija tržno preverila.

Priglasitelju je bil 21. novembra 2008 dovoljen dostop do nezaupnih odgovorov, pridobljenih s tržnim preverjanjem.

Na podlagi tržnega preverjanja je Komisija ugotovila, da ukrepi ne zadostujejo za odpravo pomislekov glede konkurence, zato je Arsenal 3. decembra 2008 predlagal izboljšane ukrepe.

OSNUTEK ODLOČBE

V osnutku odločbe je Komisija opustila svoje nasprotovanje glede trga za natrijev benzoat in benzoatne mehčalce. Ugotavlja tudi, da izboljšani ukrepi zadostujejo za odpravo ugotovljenih pomislekov glede konkurence na trgu za trdno benzojsko kislino. Komisija zato meni, da je priglašena koncentracija združljiva s skupnim trgom na podlagi člena 8(2) Uredbe o združitvah, če se ukrepi izvajajo.

Prejel nisem nobenih poizvedb niti mi niso bili predloženi nobeni podatki s strani priglasitelja ali katere koli tretje osebe. Zaradi tega in ob upoštevanju navedenih ugotovitev menim, da ta zadeva ne zahteva posebnih pripomb glede pravice do zaslišanja.

V Bruslju, 12. decembra 2008 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).

(2) Uredba Sveta (ES) št. 139/2004 z dne 20. januarja 2004 (UL L 24, 29.1.2004, str. 1).

(3) Člen 6(1)(c) Uredbe (ES) št. 139/2004.